ཕ་ཡུལ་དུ་ལོག་ཐེངས་རེར།ངས་མཚན་མོའི་རྩྭ་ཐང་ལ་རྣ་བ་བླགས་ཏེ།ཉི་ཟླ་དང་རི་རབ་ཀྱི་བྲང་ཁ་ནས་ཞོགས་མྱོང་བའི་རྟ་ཁྱུའི་རྨིག་སྒྲ་ལ་བསྒུག་ནས།བརྗེད་པར་མི་ཕོད་པའི་ལོ་རྒྱུས་ཀྱི་མཁར་རྫོང་ལ་བརྩེ་དུང་གི་ཁྲག་རྒྱུན་གྱིས་དམར་མཆོད་ཕུལ་བ་བདེན།ངས་རྣམ་ཤེས་ཀྱི་ཕྱེ་ལེབ་ལ་རྣོ་ལྕགས་ཀྱི་གཤོག་པ་སྤྲད་དེ།མཚན་མོའི་སྦྲ་གུར་གྱི་ཁ་ཚུབ་ལས་མཆེད་པའི་མེ་ལྩེ་ལ་བསྒུག་ནས།བཤིག་པར་མི་ཕོད་པའི་ཞེན་ཆགས་ཀྱི་རྡོ་རིང་ལ་ཚེ་སྲོག་གི་དབྱངས་རྟའི་ཁ་དར་འཐེན་པ་བདེན།ད་དུང་།ད་དུང་།ཡིན་ནའང་།ཕ་ཡུལ་ནི་ཆ་མེད་རྒྱུས་མེད་དུ་འགྱུར་བཞིན་པའི་ང་གདོང་མག་མོག་ཅིག་སྟེ།ང་ནི་སྐྱོ་གར་གྱི་བརྩམས་ཆོས་ཤིག་ལ་ཅེར་ནས་འཁུམ་པའ་བས་མཐའི་སྤྲང་བོ་ཞིག་ཡིན་པ་ཚོར་འོང་།